b'\n_START_ARTICLE_\nBla\xc5\xbeo \xc4\x90ukanovi\xc4\x87\n_START_PARAGRAPH_\nBla\xc5\xbeo \xc4\x90ukanovi\xc4\x87 (Lukovo, 26. studenog 1883. \xe2\x80\x94 Ostrog, 21. listopada 1943.), general, ban i \xc4\x8detni\xc4\x8dki zapovjednik Crne Gore._NEWLINE_Kao suradnik okupatora, tijekom talijanskog zaposjednu\xc4\x87a Crne Gore potpuno je slobodno \xc5\xbeivio na Cetinju. Ubijen je, zajedno s Bajom Stani\xc5\xa1i\xc4\x87em, prilikom partizanskog napada na glavni \xc4\x8detni\xc4\x8dki sto\xc5\xbeer u samostanu Ostrog.\n_START_SECTION_\n\xc5\xbdivotopis\n_START_PARAGRAPH_\nBio je ban Zetske banovine, brigadni general jugoslavenske kraljevske vojske i \xc4\x8detni\xc4\x8dki vo\xc4\x91a u Crnoj Gori tijekom Drugog svetskog rata._NEWLINE_Tijekom \xc4\x8detvrte neprijateljske ofanzive protiv partizana po\xc4\x8detkom 1943. sve \xc4\x8detni\xc4\x8dke postrojbe primale su od Talijana oru\xc5\xbeje, municiju i hranu, a postrojbe Bla\xc5\xbea \xc4\x90ukanovi\xc4\x87a i pla\xc4\x87u._NEWLINE_U jesen iste godine s pukovnikom Bajom Stani\xc5\xa1i\xc4\x87em preselio je svoj sto\xc5\xbeer u samostan Ostrog. Vrhovni sto\xc5\xbeer NOVJ dao je zadatak Petoj proleterskoj crnogorskoj brigadi opsjedati i likvidirati \xc4\x8detni\xc4\x8dki sto\xc5\xbeer na Ostrogu. 24. rujna 1943. godine Bla\xc5\xbeo \xc4\x90ukanovi\xc4\x87 je javljao: "Nema tu mnogo snaga i s malo energi\xc4\x8dnih ljudi to \xc4\x87e se sve razbje\xc4\x87i, kao \xc5\xa1to se je ju\xc4\x8der razbjeglo na Gostilju ispred na\xc5\xa1ih ljudi."_NEWLINE_Sveop\xc4\x87i napad snaga Narodnooslobodila\xc4\x8dke vojske Jugoslavije zapo\xc4\x8deo je 17. listopada. Bla\xc5\xbeo \xc4\x90ukanovi\xc4\x87 i Bajo Stani\xc5\xa1i\xc4\x87 pru\xc5\xbeali su \xc5\xbeilav otpor iz samog samostana. Pukovnik Stani\xc5\xa1i\xc4\x87 povukao se u gornji ostro\xc5\xa1ki samostan, misle\xc4\x87i kako \xc4\x87e mu sti\xc4\x87i pomo\xc4\x87 iz Nik\xc5\xa1i\xc4\x87a. Nakon 4 dana opsade, 21. listopada general \xc4\x90ukanovi\xc4\x87 se prvi predao s ne\xc5\xa1to vojnika, ali je osu\xc4\x91en na smrt i strijeljan._NEWLINE_Stani\xc5\xa1i\xc4\x87 je ostao pru\xc5\xbeati otpor i poginuo pucaju\xc4\x87i s prozora ostro\xc5\xa1kog samostana._NEWLINE_Sava Vukadinovi\xc4\x87, delegat vrhovnog \xc4\x8detni\xc4\x8dkog zapovjedni\xc5\xa1tva Crnoj Gori je povodom pogibije Baja Stani\xc5\xa1i\xc4\x87a i Bla\xc5\xbea \xc4\x90ukanovi\xc4\x87a javio Mihailovi\xc4\x87u da \xc4\x87e od Nijemaca tra\xc5\xbeiti odmazdu nad komunistima: \xe2\x80\x9eZa ubojstvo Baje i Bla\xc5\xbea tra\xc5\xbeio sam od na\xc5\xa1ih ljudi u Podgorici intervenirati preko Nijemaca kako bi se strijeljalo preko 300 komunista".'